Hrvatski jezik (25. ožujka 2020.)

**Kondicional**

ROK ZA IZVRŠAVANJE ZADATKA: četvrtak (26. 3.), do 16 sati

Zadatak i upute za rad:

* Poslije imperativa, vrijeme je da se upoznate s još jednim glagolskim načinom. On, poput imperativa, ne izriče glagolsko vrijeme, a zove se kondicional. U hrvatskom jeziku postoje dva kondicionala (kondicional prvi i kondicional drugi), ali vi ćete proučiti samo kondicional prvi.

Način na koji ćete ga proučiti slijedi u daljnjim uputama.

* Pročitajte lekciju *Kondicional* u udžbeniku „Naš hrvatski 6“.

Lekciju pročitajte cijelu, i pjesmu „Štedionica za smijeh“ koja se nalazi na početku lekcije.

Iz pjesme „Štedionica za smijeh“ ispišite sve glagole koji su označeni plavom bojom.

Kada ih ispišete, ispod zapišite i vi svoju rečenicu u kojoj ćete izreći što biste vi položili i sačuvali u štedionici: *Ja bih u štedionicu položio/položila…*

Po uzoru na plave glagole koje ste ispisali iz pjesme, podcrtajte i u svojoj novoj rečenici plavom bojicom koji je glagol sličan tim plavim glagolima iz pjesme (pazite: taj glagol treba imati dvije riječi).

Sada već možete prepoznati što se svim tim plavim glagolima izriče (želio bih, odnio bih..), stoga je vrijeme da najvažnije i zapišete u bilježnicu.

Zapišite sljedeće: a) Kakav je kondicional glagolski način, tj. što se njime izriče?, b) Tvorba kondicionala prvog (od čega se on tvori)., c) Prepisati iz udžbenika sprezanje glagola „čuti“ u kondicionalu prvom.

Sada sami napišite sprezanje glagola „pjevati“ u kondicionalu prvom (po uzoru na sprezanje glagola „čuti“ koje ste prepisali).

* Za današnji sat bi bilo sasvim dovoljno. Sljedeći sat (u četvrtak), dobit ćete zadatke kojima ćete dodatno provježbati uporabu kondicionala prvog.

Pozorno čitajte upute i lekciju u udžbeniku!

Ako budete imali bilo kakvih nejasnoća, slobodno mi se javite.

Učiteljica Darja